OKRESNÁ PROKURATÚRA ROŽŇAVA 
Nám. 1. mája, 048 01 Rožňava 1	

Číslo: Pv 752/15/8808	Rožňava 01.02.2016 
EEČ: 2-67-19-2016

U Z N E S E N I E

Trestná vec:	obv. XXXXX 
Trestný čin:	Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX 
	dátum narodenia: XXXXX 
	miesto narodenia: XXXXX  
	rodné priezvisko: XXXXX 
	trvalé bydlisko: XXXXX 
	väzba: nie  
ktorý je stíhaný pre trestný čin:
- Prečin Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

na tom skutkovom základe že:
dňa 20.08.2015 okolo 11.20 h riadil osobné motorové vozidlo zn. Chevrolet Orlando, ev. č. RV XXXXX, v Rožňave po ulici XXXXX v smere do centra mesta, kde pri vjazde do kruhového objazdu nedal prednosť v jazde cyklistovi XXXXX, ktorý sa pohyboval po hlavnej ceste, narazil doňho, čím porušil ustanovenie § 20 ods. 1 zákona č. 8/2009 Z. z.  o cestnej premávke v znení neskorších predpisov, pričom pri nehode poškodený XXXXX utrpel zlomeninu nadpleckového výbežku ľavej lopatky s minimálnym posunutím, pomliaždenie a odreninu na ľavom pleci a ľavom kolene, s dobou liečenia do 40 dní.   
Podľa §216 odsek 2 Trestného poriadku je určená skúšobná doba pre obvineného nasledovne:
1.	XXXXX, dátum narodenia: XXXXX  
	18 mesiacov
  
Odôvodnenie:
Uznesením vyšetrovateľa OR PZ SR, Odboru kriminálnej polície, 1. oddelenia vyšetrovania v XXXXX sp. zn. ORP-XXXXX zo dňa 04.12.2015, bolo vznesené obvinenie XXXXX za prečin ublíženia na zdraví podľa § 158 Tr. zák., v podstate na tom skutkovom základe, ako je to uvedené vo výrokovej časti tohto uznesenia.
	Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že pri prechode cez kruhový objazd zastal, lebo dával prednosť vozidlám. Keď nevidel žiadne vozidlo, vošiel do kruhového objazdu a v tej istej chvíli zbadal pred sebou cyklistu, do ktorého narazil. Pomohol mu vstať a volal rýchlu pomoc. Na miesto prišli aj policajti. Svoje konanie ľutuje, poškodenému sa hneď ospravedlnil a celú vec nahlásil v poisťovni Kooperativa, a. s., aby bolo možné škodu uhradiť zo zákonného poistenia. Vyjadril súhlas s prípadným podmienečným zastavením trestného stíhania.

	Svedok – poškodený XXXXX uviedol, že sa nachádzal na kruhovom objazde a chcel ísť na starú cestu od XXXXX. Zrazu zacítil, že do neho niečo narazilo. Spadol na cestu. Prišiel ku nemu obvinený, následne prišla sanitka a policajti. K trestnému konaniu sa pripája,  žiada uhradiť škodu na bicykli vo výške XXXXX € a taktiež žiada aj bolestné vyčíslené podľa znaleckého posudku. Obvinený sa mu za svoje konanie opakovane ospravedlnil - hneď po nehode, aj pred výsluchom na polícii. 
	Zo znaleckého posudku znalca z odboru cestnej dopravy vyplynulo, že bezprostrednou príčinou dopravnej nehody bolo nedodržanie pravidiel cestnej premávky obvineným. Tento nedal prednosť v jazde cyklistovi XXXXX, ktorý sa pohyboval po kruhovom objazde – hlavnej ceste, v dôsledku čoho došlo k ich vzájomnému kontaktu a následnému pádu a zraneniu cyklistu. 
	Zo znaleckého posudku znalca z odboru zdravotníctva, odvetvia chirurgie, vyplynulo, že poškodený XXXXX utrpel zranenia uvedené vo výroku uznesenia. Všetky poranenia sú z medicínskeho hľadiska poraneniami ľahkými. Doba liečenia by mala trvať od 20.08.2015 do 24.09.2015, t. j. 35 dní, maximálne do 29.09.2015, t. j. 40 dní. Bolestné predstavuje 65 bodov, čo činí XXXXX €. 
	Z oznámenia škodovej udalosti poisteným je zrejmé, že obvinený nehodu včas nahlásil poisťovni Kooperativa, a. s., kde uviedol, že dopravnou nehodou bolo spôsobené ublíženie na zdraví XXXXX.
	Zo správy poisťovne Kooperativa, a. s., vyplynulo, že poistná udalosť je u nich registrovaná pod č. 9523634361. Do 18.01.2016 si škodu uplatnila iba Všeobecná zdravotná poisťovňa, a. s., ktorej bola vyplatená suma XXXXX €. V prípade ďalších uplatnených nárokov budú plniť všetky oprávnené nároky vyplývajúce z povinného zmluvného poistenia zodpovednosti za škodu spôsobenú prevádzkou motorového vozidla. 
	Vina obvineného vyplýva i zo zápisnice o obhliadke miesta dopravnej nehody s náčrtkom, plánikom a fotodokumentáciou, záznamu dopravnej nehody a zápisu o dychovej skúške. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Obvinený XXXXX spáchal prečin ublíženia na zdraví podľa § 158 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a vyjadril súhlas s prípadným podmienečným zastavením trestného stíhania. Obvinený vykonal opatrenie na náhradu škody, predovšetkým tým, že škodová udalosť bola včas oznámená poisťovni Kooperativa, a. s., ktorá už uhradila časť poistného plnenia. 
	Obvinený je z miesta trvalého bydliska hodnotený kladne.  V registri trestov má 1 záznam z roku 1976. Hľadí sa na neho, ako keby nebol odsúdený. 
Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 18 (osemnásť) mesiacov, čo s prihliadnutím na jeho doterajší život a okolnosti prípadu, je dostačujúca.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Juraj Lenďák 
prokurátor